  Виталий Пронин Ачид сярысь урод малпанъёс азинскыны люкето гинэ - соосты жуг-жаг пӧлы кушты.Мар умойзэ карид но мар вылезлы дышид ар ӵоже?Та юанлы валэктон утчан вуттэ астэ мукет адямиосын ӵошатонэ, тужгес но огъёзъёсыд тодэ лыкто. Таиз выль уж шедьтӥз, соиз кузпалъяськиз яке нылпи вайиз, мукетыз дышетсконын ассэ умой возьматӥз - нош тон? Вотэсэ пыраны ик кышкано - ялан азинлыко егитъёс сярысь иворъёс шедё: тонэн огаресъем спортсменъёс, музыкантъёс, актёръёс, стартапъёсын вырисьёс, ужбергатӥсьёс улоназы мар ке быдӟымзэ лэсьтӥзы ини - нош тон?Кулэ-а астэ мукетъёсыныз ӵошатыны? Гуртын быдэ вуэмъёс тодо, дыр, кызьы гуртоос  бускельёссы шоры учко, соослэсь бере кыльыны кышкало. Огез профнастиллэсь кенер пуктӥз - милемлы но сыӵе ик кулэ. Кӧня ке улыса, гуртын ваньзылэн сыӵе кенер сылэ ини. Йӧскадь луон маке векчиез бордысен ик кутске.Пичи дыры тодам лыктэ - мон школаын умой дышетски, соин кылылэме вань, кызьы мукет пиналъёслы верало вал: тӥни Вика «витьёслы» гинэ дышетске, нош тон… Мар малпаса, анай-атайёс озьы каро? Асьсэ нылпизэс читлакузы (ӝоже уськытыкузы), малпасько-а: пиналзылы, тыршон сям интые, вожъяськон сям, оло, пыӵато? Нош «витьёс» октӥсь Викаез ярато-а ӵош дышетскись эшъёсыз?Асьме вакытэ социальной сетьёслэн вӧлмеменызы валче быдэс дунне одӥг гуртлы пӧрмиз кадь. Эшъёс но тодмоос «Инстаграмын» яке «Фейсбукын» улонысьтызы умой учыръёс сярысь мадё, чебер туспуктэмъёс тыро - учкиськод но малпаськод: кыӵе тунсыко улонзы адямиослэн, мынаменыз уд ӵошаты - огсыр но буш. Но малпаськоно ке, одӥг ласянь, со дӥсьлэн азьдорин палыз кадь - вурысъёс чебересь, вольытэсь, басмалэн буёлэз яркыт, нош мыддорин палыз сыӵе ямлы (чебер) ӧвӧл ини. Мыддорин палзэ возьматэммы но, адӟеммы но уг поты. Мукет ласянь, куд-ог адямиос шоры учкиськод но малпаськод: кыӵе ваньмыз солы капчиен сётӥське. Но кќня ужамын, тыршемын со азинскон понна! Ӵошатӥськом вормонъёсты, азинскон дорозь сюреслэсь кузь но нюко-гопо луэмез сярысь вунэтыса.Но џошатытэк но уг луы кадь, солэсь нокытчы уд пыры. Кин ке понна ассэ мукетыныз ӵошатон - азинскыны, трос ужаны кужмо муг. Экономикаын конкуренция выллем - тон умой, нош мон эшшо умойгес луо. Мон тужгес синмаськисько сыӵе адямиослы (нош ик ӵошатон борды вуи), кудъёсыз, мукет адямиосын ӵошатскытэк, азинскыны быгато. Зэмос эрико адямиос. Нырысь ик тыршоно, дыр, астэ, аслэсьтыд азьтэмдэ вормыны, астэ паймытыны, нош мар адямиос малпало асьсэлэн ужзы. Соку астэ но гажалод, мукетъёссэ но гажаны дышетскод.Тае гожъякум, кылбур чуръёс тодэ лыктӥзы:уйиськисько-уйиськисько, но уг сутӥськы,вужерзэ гинэ но уг лу лёгеме.куке но жӧломо, шок-пуль луысадугдо но аслэсьтым юало:кинэ но малы мон уйисько?нош али - кӧтурдэс ӵогъя,канжаськисько, но -бызисько.Виктория Крамова Суредэз лэсьтӥз Вера Штыкова   